ธปท.เผยเงินบาทยังผันผวน แต่แนวโน้มอ่อนค่าลง
ธปท.ชี้เงินบาทยังผันผวน จากปัจจัยทั้งภายในภายนอก แต่มีแนวโน้มอ่อนค่าลง ระบุต้นปีถึงปัจจุบันอ่อนค่าลงแล้ว 2%
21 พ.ค. 2558

ธปท.ชี้เงินบาทยังผันผวน จากปัจจัยทั้งภายในภายนอก แต่มีแนวโน้มอ่อนค่าลง ระบุต้นปีถึงปัจจุบันอ่อนค่าลงแล้ว 2% 
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ในระยะต่อไปค่าเงินยังมีแนวโน้มผันผวน จากทั้งปัจจัยภายในและภายนอกประเทศ โดยตลาดยังคงจับตาการดำเนินนโยบายเศรษฐกิจที่แตกต่างกันของกลุ่มประเทศเศรษฐกิจหลัก ไม่ว่าจะเป็นมาตรการกระตุ้นเศรษฐกิจของยุโรปและญี่ปุ่น รวมทั้งจังหวะการปรับขึ้นอัตราดอกเบี้ยของสหรัฐ ขณะเดียวกันตลาดยังคงกังวลต่อการชะลอตัวของเศรษฐกิจจีน เนื่องจากส่งผลต่อการส่งออกของภูมิภาคเอเชียที่เริ่มเห็นสัญญาณการหดตัวตั้งแต่ต้นปีที่ผ่านมา
สำหรับ ค่าเงินบาทตั้งแต่ต้นปีถึงปัจจุบันอ่อนค่าลงประมาณ 2% และการเปลี่ยนแปลงค่าเงินที่ขึ้นลงค่อนข้างเร็วส่งผลให้ความผันผวนปรับเพิ่มขึ้น จากช่วงก่อนหน้านี้ประมาณ 3-4% เพิ่มเป็น 6-7% อย่างไรก็ดี ความผันผวนโดยเฉลี่ยยังต่ำกว่าค่าเงินสกุลอื่นๆ ในภูมิภาค และยังมีแนวโน้มอ่อนค่าได้มากขึ้น หลังคณะกรรมการนโยบายการเงิน (กนง.)ปรับลดดอกเบี้ย และผ่อนคลายเงินทุนเคลื่อนย้ายให้ไหลเข้าออกในระยะยาวได้สมดุลขึ้น
“ค่าเงินบาทปัจจุบันอยู่ที่ประมาณ 33.50 บาทต่อเหรียญสหรัฐถือเป็นระดับที่ผู้นำเข้าและส่งออกพึงพอใจ และช่วยผู้ส่งออกให้มีรายได้จากเงินบาทมากขึ้น และสามารถประคองผู้ส่งออกในช่วงภาวะเศรษฐกิจชะลอตัวได้บ้าง” นางจันทวรรณกล่าว